Document ID: 31992R3842

ΚΑΝΟΝΙΣΜΟΣ (ΕΟΚ) αριθ. 3842/92 ΤΟΥ ΣΥΜΒΟΥΛΙΟΥ της 17ης Δεκεμβρίου 1992 σχετικά με την αναστολή της εισφοράς που εφαρμόζεται στην εισαγωγή των προϊόντων του τομέως του προβείου και αιγείου κρέατος
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι υφίστανται συμφωνίες αυτοπεριορισμού με την Αυστρία, τη Ρουμανία και την Ισλανδία, καθώς επίσης και ένα ισοδύναμο αυτόνομο καθεστώς, δυνάμει του κανονισμού (ΕΟΚ) αριθ. 3643/85 του Συμβουλίου της 19ης Δεκεμβρίου 1987 σχετικά με το καθεστώς εισαγωγής που εφαρμόζεται σε ορισμένες τρίτες χώρες στον τομέα του προβείου και αιγείου κρέατος από το έτος 1986 (1)-
ότι, δυνάμει των κανονισμών (ΕΟΚ) αριθ. 753/90 του Συμβουλίου της 26ης Μαρτίου 1990 για την αναστολή της εισφοράς που επιβάλλεται κατά την εισαγωγή προβείου και αιγείου κρέατος (1) και (ΕΟΚ) αριθ. 1373/90 του Συμβουλίου της 21ης Μαΐου 1990 για την αναστολή της εισφοράς που εφαρμόζεται κατά την εισαγωγή ζωντανών προβατοειδών και αιγοειδών (2), η είσπραξη της εισφοράς που εφαρμόζεται στις εισαγωγές προέλευσης, ιδίως, των προαναφερομένων χωρών, ζώντων ζώων και κρεάτων του προβείου και αιγείου είδους, έχει ανασταλεί μέχρι τις 31 Δεκεμβρίου 1992-
ότι μια συμφωνία αυτοπεριορισμού έχει συναφθεί το 1981 με την Ομοσπονδιακή Σοσιαλιστική Δημοκρατία της Γιουγκοσλαβίας- ότι ορισμένα στοιχεία της διαχείρισης του προβλεπόμενου καθεστώτος εισαγωγής, παρόλο που η ουσία της εν λόγω συμφωνίας διατηρείται, έχουν ανασταλεί και αντικατασταθεί από τον κανονισμό (ΕΟΚ) αριθ. 3125/92 του Συμβουλίου της 26ης Οκτωβρίου 1992 σχετικά με το καθεστώς που εφαρμόζεται κατά την εισαγωγή στην Κοινότητα προϊόντων του τομέως του προβείου και αιγείου κρέατος, καταγωγής Βοσνίας-Ερζεγοβίνης, της Κροατίας, της Σλοβενίας, του Μαυροβουνίου και της Σερβίας καθώς και της πρώην Γιουγκοσλαβικής Δημοκρατίας της Μακεδονίας (3)-
ότι έχουν διεξαχθεί διαπραγματεύσεις με την Αργεντινή, την Αυστραλία, τη Βουλγαρία, την Ουγγαρία, τη Νέα Ζηλανδία, την Πολωνία, την Τσεχοσλοβακία και την Ουρουγουάη, χάρη στις οποίες κατέστη δυνατόν να ανανεωθεί η ισχύς των προσαρμογών των συμφωνιών αυτοπεριορισμού μέχρι τις 31 Δεκεμβρίου 1993- ότι, κατά συνέπεια, η είσπραξη της εισφοράς που εφαρμόζεται γι' αυτές τις χώρες θα ανασταλεί μέχρι 31 Δεκεμβρίου 1993-
ότι φαίνεται σκόπιμο να επεκταθεί η εν λόγω αναστολή, εντός ορισμένων ποσοτικών ορίων, στο σύνολο των χωρών προμήθειας-
ότι θα πρέπει να ληφθούν υπόψη οι συνέπειες της καθιέρωσης της ενιαίας αγοράς από την 1η Ιανουαρίου 1993,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλισηη των συμφωνιών αυτοπεριορισμού που έχουν συναφθεί, αντιστοίχως, με την Αυστρία, την Ισλανδία, την Ομοσπονδιακή Σοσιαλιστική Δημοκρατία της Γιουγκοσλαβίας και τη Ρουμανία, και κατά παρέκκλιση του κανονισμού (ΕΟΚ) αριθ. 3643/85, η είσπραξη της εισφοράς που εφαρμόζεται κατά την εισαγωγή των προϊόντων του προβείου και αιγείου κρέατος τομέως που υπάγονται στους κωδικούς ΣΟ 0104, 0104 10 30, 0101 10 80 και 0104 20 90, προελεύσεως Αυστρίας, Βοσνίας-Ερζεγοβίνης, Κροατίας, Ισλανδίας, πρώην Γιουγκοσλαβικής Δημοκρατίας της Μακεδονίας, Ρουμανίας, Σλοβενίας, καθώς επίσης και των χωρών που αναφέρονται στον εν λόγω κανονισμό, αναστέλλεται μέχρι τις 31 Δεκεμβρίου 1993 εντός των ποσοτικών ορίων τα οποία προβλέπονται, αντιστοίχως, από τις εν λόγω συμφωνίες και τον εν λόγω κανονισμό.
Άρθρο 2
Οι λεπτομέρειες εφαρμογής του παρόντος κανονισμού αποφασίζονται με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 3013/89.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 1992.

Labels: 3
17
5